FI Euroopan unionin virallinen lehti L 333/50

KOMISSION DELEGOITU ASETUS (EU, Euratom) 2015/2401,

annettu 2 päivänä lokakuuta 2015,

Euroopan tason poliittisten puolueiden ja säätiöiden rekisterin sisällöstä ja toiminnasta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan atomienergiayhteisön perustamissopimuksen,

ottaa huomioon Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22 päivänä lokakuuta 2014 annetun Euroopan parlamentin ja neuvoston asetuksen (EU, Euratom) N:o 1141/2014 (1) ja erityisesti sen 7 artiklan 2 kohdan ja 8 artiklan 3 kohdan a alakohdan,

sekä katsoo seuraavaa:

(1) Asetuksessa (EU, Euratom) N:o 1141/2014 edellytetään, että Euroopan tason poliittisista puolueista ja Euroopan tason poliittisista säätiöistä vastaava viranomainen, jäljempänä ’vastuuviranomainen’, perustaa Euroopan tason poliittisten puolueiden ja säätiöiden rekisterin, jäljempänä ’rekisteri’, ja hoitaa sitä.

(2) Rekisterissä olisi säilytettävä Euroopan tason poliittiseksi puolueeksi tai Euroopan tason poliittiseksi säätiöksi rekisteröitymistä koskevien hakemusten yhteydessä annettuja tietoja ja asiakirjoja sekä Euroopan tason poliittisen puolueen tai Euroopan tason poliittisen säätiön tämän asetuksen mukaisesti myöhemmin antamia tietoja ja asiakirjoja.

(3) Vastuuviranomaisen olisi saatava tiedot ja asiakirjat, joita sen velvoitteiden täysimääräinen täyttäminen edellyttää.

(4) Rekisterin olisi oltava avoimuutta, vastuuvelvollisuutta ja oikeusvarmuutta edistävä julkinen palvelu. Tästä syystä vastuuviranomaisen olisi hoidettava rekisteriä tavalla, joka tarjoaa rekisterissä olevien tietojen asianmukaisen saatavuuden ja vahvistamisen, noudattaen samalla asetuksen (EU, Euratom) N:o 1141/2014 33 artiklassa säädettyjä henkilötietosuojaa koskevia velvoitteitaan, myös Euroopan parlamentin ja neuvoston asetuksessa (EY) N:o 45/2001 (2) määritellyn rekisterinpitäjän roolissa.

(5) Vastuuviranomaisen olisi annettava vakiomuotoisia rekisteriotteita, jotka sisältävät komission asetuksen (EU, Euratom) N:o 1141/2014 7 artiklan 3 kohdan nojalla hyväksymässä täytäntöönpanoasetuksessa säädetyt tiedot.

(6) Toiminnalliset seikat, joiden olisi oltava oikeasuhteisia, olisi jätettävä vastuuviranomaisen määritettäviksi.

(7) Rekisterin olisi oltava erillinen verkkosivustosta, jonka Euroopan parlamentti perustaa asetuksen (EU, Euratom) N:o 1141/2014 32 artiklan mukaisesti. Jotkin rekisteriin tallennetut asiakirjat olisi kuitenkin asetettava julkisesti saataville kyseisellä verkkosivustolla,

ON HYVÄKSYNYT TÄMÄN ASETUKSEN:

1 artikla

Rekisterin sisältö

1. Rekisterin on sisällettävä seuraavat Euroopan tason poliittisia puolueita ja Euroopan tason poliittisia säätiöitä koskevat asiakirjat ja niiden mahdolliset päivitykset:

a) perussääntö, johon sisältyvät kaikki asetuksen (EU, Euratom) N:o 1141/2014 4 ja 5 artiklassa edellytetyt elementit, ja siihen mahdollisesti tehdyt muutokset;

b) asetuksen (EU, Euratom) N:o 1141/2014 liitteessä esitetty asianmukaisesti täytetty ja allekirjoitettu vakiomuotoinen ilmoitus;

c) tarvittaessa perussäännön lisäksi Euroopan tason poliittisen puolueen ja mahdollisen sitä lähellä olevan säätiön kirjanpito-, päätöksenteko- ja hallintorakenteen yksityiskohtainen kuvaus, josta käy ilmi puolueen ja säätiön selkeä erillisyys;

d) jos jäsenvaltio, jossa hakijan kotipaikka on, sitä edellyttää, kyseisen jäsenvaltion lausunto, jossa todistetaan, että hakija täyttää kaikki hakemusta koskevat asiaankuuluvat kansalliset vaatimukset ja että sen perussääntö on sovellettavan kansallisen lainsäädännön mukainen;

e) tämän artiklan mukaisiin asiakirjoihin ja tietoihin liittyvät jäsenvaltioiden viranomaisten asiakirjat tai viestit.

2. Edellä 1 kohdassa tarkoitettujen asiakirjojen lisäksi rekisterin on sisällettävä seuraavat Euroopan tason poliittisia puolueita koskevat asiakirjat:

a) Euroopan tason poliittiseksi puolueeksi rekisteröintiä koskeva hakemuskirje, jonka hakevan yhteisön puheenjohtaja on asianmukaisesti allekirjoittanut;

b) rekisteröintiä haettaessa jäljennös viimeisimpien Euroopan parlamentin vaalien virallisesta tuloksesta ja sen jälkeen, kun Euroopan tason poliittinen puolue on rekisteröity, jäljennös kaikkien tämän jälkeen järjestettävien Euroopan parlamentin vaalien virallisesta tuloksesta;

c) jos Euroopan tason poliittisen puolueen muodostavat luonnolliset henkilöt, allekirjoitettu ilmoitus vähintään seitsemältä eri jäsenvaltioista Euroopan parlamenttiin tai kansalliseen tai alueelliseen parlamenttiin tai edustajakokoukseen vaaleilla valitulta henkilöltä, jotka vakuuttavat aikovansa jäseniksi kyseiseen Euroopan tason poliittiseen puolueeseen; myös muutokset Euroopan parlamentin vaalien tai kansallisten tai alueellisten vaalien tuloksen tai jäsenyysmuutosten taikka molempien seurauksena on sisällytettävä rekisteriin;

d) jos hakija on puolue, joka ei ole vielä osallistunut Euroopan parlamentin vaaleihin, kirjallinen todiste sen julkisesti esitetystä aikomuksesta osallistua seuraaviin Euroopan parlamentin vaaleihin ja ilmoitus siihen kuuluvien kansallisten tai alueellisten puolueiden tai molempien suunnitelmista asettaa ehdokkaita vaaleissa;

e) perussääntöön liitetty jäsenpuolueiden luettelo, jossa kustakin jäsenpuolueesta mainitaan sen koko nimi, lyhytnimi, jäsenyyden tyyppi ja jäsenvaltio, jossa se on perustettu.

3. Edellä 1 kohdassa tarkoitettujen asiakirjojen lisäksi rekisterin on sisällettävä seuraavat Euroopan tason poliittisia säätiöitä koskevat asiakirjat:

a) Euroopan tason poliittiseksi säätiöksi rekisteröintiä koskeva hakemuskirje, jonka ovat allekirjoittaneet hakevan yhteisön puheenjohtaja ja sen Euroopan tason poliittisen puolueen puheenjohtaja, jonka lähiyhteisö rekisteröintiä hakeva poliittinen säätiö on;

b) hallintoelimen jäsenten luettelo, jossa mainitaan kunkin jäsenen kansallisuus;

c) jäsenorganisaatioita koskeva ajantasainen luettelo, josta ilmenee kunkin jäsenorganisaation koko nimi, lyhytnimi, jäsenyyden tyyppi ja jäsenvaltio, jossa se on perustettu.

4. Kustakin rekisteröidystä Euroopan tason poliittisesta puolueesta ja Euroopan tason poliittisesta säätiöstä on pidettävä rekisterissä ajan tasalla seuraavat tiedot:

a) tyyppi (Euroopan tason poliittinen puolue tai Euroopan tason poliittinen säätiö);

b) rekisterinumero, jonka vastuuviranomainen on antanut Euroopan tason poliittisten puolueiden ja säätiöiden rekisteriin sovellettavaa rekisterinumerojärjestelmää ja vakiomuotoisten rekisteriotteiden tietoja koskevista yksityiskohtaisista säännöistä annetun komission täytäntöönpanoasetuksen mukaisesti;

c) koko nimi, lyhytnimi ja tunnus;

d) jäsenvaltio, jossa Euroopan tason poliittisen puolueen tai Euroopan tason poliittisen säätiön kotipaikka on;

e) jos jäsenvaltiossa, jossa puolueen tai säätiön kotipaikka on, pidetään rinnakkaista rekisteriä, asianomaisen rekisteröintiviranomaisen nimi, osoite ja mahdollisen verkkosivuston osoite;

f) kotipaikan osoite, postiosoite, jos se ei ole sama, sähköpostiosoite ja mahdollisen verkkosivuston osoite;

g) päivä, jona puolue tai säätiö on rekisteröity Euroopan tason poliittiseksi puolueeksi tai Euroopan tason poliittiseksi säätiöksi, ja päivä, jona se on mahdollisesti poistettu rekisteristä;

h) jos Euroopan tason poliittinen puolue tai Euroopan tason poliittinen säätiö on perustettu muuntamalla jäsenvaltioon rekisteröity yhteisö sellaiseksi, kyseisen yhteisön koko nimi ja oikeudellinen asema sekä mahdollinen kansallinen rekisterinumero;

i) perussäännön ja siihen mahdollisesti tehtyjen muutosten hyväksymispäivä;

j) Euroopan tason poliittiseen puolueeseen tai sen jäsenpuolueisiin kuuluvien Euroopan parlamentin jäsenten määrä;

k) Euroopan tason poliittista puoluetta lähellä olevan Euroopan tason poliittisen säätiön nimi ja rekisterinumero;

l) Euroopan tason poliittisen säätiön osalta sitä lähellä olevan Euroopan tason poliittisen puolueen nimi ja rekisterinumero;

m) niiden henkilöiden tunnistetiedot, kuten nimi, syntymäaika, kansallisuus ja kotipaikka, jotka ovat jäseninä elimissä tai ovat toimenhaltijoita, joilla on oikeus toimia hallinnollisena, taloudellisena ja laillisena edustajana, sekä selkeä maininta heidän oikeuksistaan ja valtuuksistaan tehdä yksin tai kollektiivisesti sitoumuksia suhteessa kolmansiin ja edustaa yhteisöä oikeudenkäynnissä.

5. Kaikki 1–4 kohdassa mainitut asiakirjat ja tiedot on säilytettävä rekisterissä ilman aikarajaa.

2 artikla

Lisätiedot ja asiakirjat

Rekisteröintiä hakeneiden ja rekisteröityjen Euroopan tason poliittisten puolueiden ja Euroopan tason poliittisten säätiöiden on toimitettava vastuuviranomaiselle asetuksen (EU, Euratom) N:o 1141/2014 8 artiklan 2 kohdassa edellytettyjen lisäksi 1 artiklassa mainitut asiakirjat ja tiedot ja niiden mahdolliset päivitykset.

Vastuuviranomainen voi vaatia Euroopan tason poliittisia puolueita ja Euroopan tason poliittisia säätiöitä korjaamaan puutteelliset tai vanhentuneet asiakirjat ja tiedot.

3 artikla

Rekisterin palvelut

1. Vastuuviranomaisen on laadittava vakiomuotoisia rekisteriotteita. Vastuuviranomaisen on annettava vakiomuotoinen rekisteriote luonnolliselle henkilölle tai oikeushenkilölle kymmenen työpäivän kuluessa pyynnön vastaanottamisesta.

2. Jos vastuuviranomaisella on asetuksen (EU, Euratom) N:o 1141/2014 nojalla toimivalta, sen on pyynnöstä vahvistettava, että vakiomuotoisessa rekisteriotteessa annetut tiedot ovat paikkansa pitäviä, ajantasaisia ja sovellettavan unionin lainsäädännön mukaisia.

Jos vastuuviranomaisella ei ole asetuksen (EU, Euratom) N:o 1141/2014 nojalla toimivaltaa, sen on pyynnöstä vahvistettava, että vakiomuotoisessa rekisteriotteessa annetut tiedot ovat kaikkien kohtuudella toteutettavien tarkistusten suorittamisen jälkeen sen käytettävissä olevista tiedoista täydellisimmät, ajantasaisimmat ja paikkansa pitävimmät. Näissä tarkistuksissa on muun muassa pyydettävä kyseisen jäsenvaltion viranomaisia vahvistamaan tiedot sikäli kuin kyseisen jäsenvaltion kansallinen lainsäädäntö antaa niille tähän mahdollisuuden. Tämän alakohdan piiriin kuuluviin pyyntöihin ei sovelleta 1 kohdassa säädettyä määräaikaa.

Vastuuviranomaisen on selvästi mainittava tässä kohdassa tarkoitetussa vahvistuksessa, onko sillä asetuksen (EU, Euratom) N:o 1141/2014 nojalla toimivalta.

3. Vastuuviranomaisen on annettava 2 kohdassa tarkoitettu vahvistus pyynnöstä unionin toimielimille ja elimille sekä jäsenvaltioiden viranomaisille ja tuomioistuimille. Sen on annettava tällainen vahvistus pyynnöstä myös Euroopan tason poliittisille puolueille tai Euroopan tason poliittisille säätiöille niiden oman aseman osalta.

Vastuuviranomainen voi antaa tällaisen vahvistuksen sille esitetystä asianmukaisesti perustellusta pyynnöstä myös muulle luonnolliselle henkilölle tai oikeushenkilölle, jos se on tarpeen oikeudellisia tai hallinnollisia menettelyjä varten.

4. Vastuuviranomaisen on määritettävä yksityiskohtaisesti menettely, jolla vakiomuotoisia rekisteriotteita ja vahvistuksia pyydetään ja toimitetaan, mukaan lukien sähköisten välineiden käyttö kyseisten palvelujen tarjoamisessa.

4 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 2 päivänä lokakuuta 2015. Komission puolesta Puheenjohtaja Jean-Claude JUNCKER

(1) EUVL L 317, 4.11.2014, s. 1.

(2) Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).